google/wiki40b huggingface dataset:
Πάπας Λούκιος Α΄

Κυπριανός και πολιτική της μετάνοιας

Επιστρέφοντας στη Ρώμη έλαβε ενθουσιώδη επιστολή από τον επίσκοπο Κυπριανό Καρχηδόνος, που τον συνέχαιρε για την ενσυνείδητη οδύνη χάριν της πίστης του, υποθέτοντας ότι ο Κύριος τον κάλεσε, έτσι ώστε να υποστεί το πραγματικό μαρτύριο ανάμεσα στο ποίμνιό του. Για τις υπόλοιπες δρατηριότητες και έργα του Λούκιου δε γνωρίζουμε τίποτα άλλο, εκτός όσα μας παραδίδει μία απο τις επιστολές του Κυπριανού προς τον πάπα Στέφανο, στην οποία διακρίνεται ότι ακολουθούσε την ήπια πολιτική του προκατόχου του Κορνήλιου.

Το τέλος

Παρά το γεγονός ότι αναφέρεται πως αποκεφαλίσθηκε [...]capite truncatus est[...] στo LP, στην πραγματικότητα δεν υπέστη μαρτύριο, καθώς ο διωγμός του Βαλεριανού, στον οποίο υποτίθεται ότι μαρτύρησε, ξεκίνησε μετά το θάνατό του. Επιπρόσθετη μαρτυρία για αυτό είναι η αναφορά του Λιβεριανού Καταλόγου, η οποία δεν τον παραδίδει ως μάρτυρα. Τάφηκε στην παπική κρύπτη του Κάλλιστου ([...] sepultus est in cymiterio Calisti [...]), στην Αππία οδό και η μνήμη του εορτάζεται στις 4 Μαρτίου.
Βραβεία Αμερικανικής Ακαδημίας Κινηματογράφου 2005

Η 78η Απονομή των Βραβείων της Ακαδημίας Κινηματογράφου, γνωστά κυρίως ως Βραβεία Όσκαρ, η οποία τίμησε τις καλύτερες ταινίες του 2005 , έλαβε χώρα στις 5 Μαρτίου 2006 στο Θέατρο Κόντακ στο Χόλιγουντ της Καλιφόρνια. Οικοδεσπότης της βραδιάς ήταν για πρώτη φορά ο Τζον Στιούαρτ.  Οι υποψηφιότητες ανακοινώθηκαν στις 31 Ιανουαρίου 2006 από τον Πρόεδρο της Ακαδημίας Φρανκ Πίρσον και την ηθοποιό Μίρα Σορβίνο.
Η ταινία Crash (Crash) κέρδισε τελικά το Καλύτερης Ταινίας ενώ συνολικά κατέκτησε τρία χρυσά αγαλματίδια. Τελευταία φορά που είχε συμβεί η νικήτρια ταινία να κερδίζει μόνο τρία Όσκαρ ήταν με την ταινία Ρόκυ: Τα Χρυσά Γάντια του 1976. Ο Ανγκ Λι έγινε ο πρώτος Ταϊβανέζος σκηνοθέτης ο οποίος βραβεύεται με το Βραβείο Όσκαρ Σκηνοθεσίας. O Φίλιπ Σέιμουρ Χόφμαν κέρδισε το Όσκαρ Α' Ανδρικού Ρόλου για την ερμηνεία του στην ταινία Truman Capote και η Ρις Γουίδερσπουν το Όσκαρ Α' Γυναικείου Ρόλου για την ερμηνεία της στην ταινία Walk the Line.
Κόλτον Χέινς

Ζωή

Γεννήθηκε στις 13 Ιουλίου 1988, στην Ουιτσίτα του Κάνσας και είναι γιος του William Clayton Haynes και της Dana Denise Mitchell. Έχει περιγράψει τους γονείς του ως πνευματικά ελεύθερους χίπις. Έχει πέντε αδέλφια με τα οποία μεγάλωσαν σ' ένα αγρόκτημα στην Andela.  Φοίτησε στα γυμνάσια της Φλόριντας και του Κάνσας.

Μοντέλο

Ξεκίνησε την καριέρα του ως μοντέλο στην ηλικία των δεκαπέντε στη Νέα Υόρκη. Η πρώτη του επιτυχία του έγινε μετά την εμφάνισή του σε μια φωτογράφηση του Bruce Weber για την εταιρεία Abercrombie & Fitch. Επίσης εμφανίστηκε σε μια φωτογράφηση για το γκέι περιοδίκο, XY το 2006. Συμμετείχε σε καμπάνιες για τους Kira Plastinina, J. C. Penney και Ralph Lauren. Το 2008 συνέχισε της καμπάνιες για την Verizon και και έμφανίστηκε σε πολλά εντιτόριαλ περιοδικών, όπως Teen Vogue και Arena.
Μονή στο δάσος με τις βελανιδιές

Περιγραφή

Ο πίνακας παρουσιάζει ένα φανταστικό τοπίο. Συνδυάζει λεπτομέρειες από πραγματικά τοπία, όπως τα είχε σχεδιάσει πρόχειρα στα ταξίδια που είχε κάνει πιο πριν. Στο κέντρο του πίνακα βλέπουμε μια ομάδα καλόγερων να κατευθύνονται προς την ερειπωμένη πύλη ενός παλαιού γοτθικού μοναστηριού. Κρατούν ένα φέρετρο, και δύο κεριά. Στο χιονισμένο χώμα είναι ένας τάφος ανοικτός και χριστιανικοί σταυροί. Σκοτάδι σκεπάζει το κάτω μέρος του πίνακα, ενώ το φως του ήλιου φωτίζει αμυδρά, δίπλα από μία ημισέληνο. Γύρω από τα ερείπια φυτρώνουν λίγες μόνο βελανιδιές.

Ερμηνεία και ιστορική τοποθέτηση

Δημιουργήθηκε την εποχή 1809 - 1810 στην Δρέσδη και παρουσιάστηκε για πρώτη φορά μαζί με το ον πίνακα Μοναχός στην θάλασσα στην Έκθεση της Ακαδημίας του Βερολίνου το 1810. Ο ζωγράφος ζήτησε να κρεμαστούν οι δύο πίνακες ακριβώς ο ένας επάνω από τον άλλο, και όχι δίπλα δίπλα. Κατά την διάρκεια της εκθέσεως ο βασιλιάς Φρειδερίκος Γ΄ αγόρασε τους δύο πίνακες για την συλλογή του.
Η σύνθεση του έργου συμπίπτει με την εποχή της αναγνώρισης του καλλιτεχνικού ταλέντου του Φρίντριχ, και στο ξεκίνημα της καριέρας του, και δίχασε το καλλιτεχνικό κοινό.
Κρισσαίος κόλπος

Ο Κρισσαίος κόλπος (ή Κόλπος της Ιτέας) είναι όρμος της βόρειας ακτής του Κορινθιακού κόλπου, στο Δήμο Δελφών του Νομού Φωκίδας και παράκτιο τμήμα του αποτελεί την παραλία της Ιτέας αλλά και της γειτονικής Κίρρας, από την οποία αντλεί την ονομασία του. Στον κόλπο υπάρχουν αρκετά μικρά νησάκια (βραχονησίδες) όπως τα Άγιος Δημήτριος, Άγιος Κωνσταντίνος, Άγιος Αθανάσιος κ.α.
Πάπας Αδεοδάτος Β΄

Βιογραφικά στοιχεία

Ελάχιστες πληροφορίες είναι γνωστές για τον Αδεοδάτο. Οι υπάρχουσες πηγές κάνουν γνωστό ότι ο εν λόγω Πάπας ήταν γνωστός για τη γενναιοδωρία του, ειδικά προς τους προσκυνητές και τους φτωχούς.
Γεννήθηκε στη Ρώμη και έγινε Βενεδικτίνος μοναχός, στο μοναστήρι του Αγίου Εράσμου, στον Καίλιο Λόφο. Υπήρξε ενεργός στο να βελτιώσει την πειθαρχία στα πλαίσια του μοναστικού βίου και κατέπνιξε το μονοφυσιτισμό. Έδωσε στη Βενετία το δικαίωμα να εκλέγει η ίδια το δόγη της.
Εξελέγη Ποντίφικας σε μεγάλη ηλικία και η περίοδος της εξουσίας του διήρκεσε τέσσερα χρόνια. Μερικές φορές ονομάζεται Adeodatus (χωρίς σειρά) καθώς ο Πάπας Αδεοδάτος Α΄ είναι γνωστός μερικές φορές ως Πάπας Θεόδοτος (Deusdedit). Ο Αδεοδάτος απεβίωσε στις 17 Ιουνίου του 676 και τον διαδέχθηκε στο παπικό αξίωμα ο Δόνος.
Στάση Σιδηροκάστρου Μεσσηνίας

Τοποθεσία

Η Στάση Σιδηροκάστρου βρίσκεται περίπου 8,5 χιλιόμετρα προς τα βορειοανατολικά της Κυπαρισσίας και περίπου 11,5 χιλιόμετρα νοτιοδυτικά από το Σιδηρόκαστρο. Έχει υψόμετρο 40 μέτρα και απέχει 4,5 περίπου χιλιόμετρα από τις ακτές του Ιονίου Πελάγους. Κοντά στην Στάση Σιδηροκάστρου, προς τα βορειοανατολικά της, βρίσκεται ο Κάκκαβας σε απόσταση 3,5 περίπου χιλιομέτρων και προς τα νοτιοδυτικά της το Καλό Νερό σε απόσταση 4 περίπου χιλιομέτρων αντίστοιχα. Η πρόσβαση στον οικισμό γίνεται μέσω της Εθνικής Οδού 9γ.

Ιστορικό οικισμού

Ο οικισμός Στάση Σιδηροκάστρου είναι σχετικά νέος οικισμός, ο οποίος προσαρτήθηκε, το 2001, στην κοινότητα του Καλού Νερού και τον κατηργημένο Δήμο Αυλώνα Μεσσηνίας, ως το 2010. Από το 2011, μετά τις νέες αλλαγές του σχεδίου «Καλλικράτης» η Στάση Σιδηροκάστρου ανήκει πλέον στον νέο Δήμο Τριφυλίας. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας. Η Στάση Σιδηροκάστρου σήμερα είναι οικισμός της Τοπικής Κοινότητας του Καλού Νερού του Δήμου Τριφυλίας, με έδρα το Καλόν Νερόν, ενώ στην τοπική κοινότητα αυτή ανήκουν επίσης οι εξής οικισμοί: Το Άνω Καλόν Νερόν, το Βουνάκι, τα Δρεκολαίικα, ο Κάκκαβας και το Μάρμαρο.
Κοιλάδα της Μηλιάς (Μέτσοβο)

Τα υψώματα που περιβάλουν τον οικισμό της Μηλιάς, 19 χιλιόμετρα βορειανατολικά του Μετσόβου, σχηματίζουν μία ανοιχτή κοιλάδα η οποία σταδιακά καταλήγει σε μία στενοπορία.
Αυτή η σημαντική για την επικοινωνία μεταξύ Ηπείρου και Μακεδονίας διάβαση, γνωστή ως Μπουγκάζι της Μηλιάς, βρισκόταν σε χρήση ήδη από τα αρχαία χρόνια. Τα υδάτινα ρεύματα που πηγάζουν από τις πλαγιές των βουνών που περικλείουν την κοιλάδα σχηματίζουν έναν από τους δυτικούς βραχίονες του ποταμού Βενέτικου ένας από τους κυριότερους παραπόταμους του Αλιάκμονα.
Στο σημείο όπου σμίγουν οι τρεις πρώτες βασικές πηγές του ποταμού της Μηλιάς και σε υψόμετρο 1.260 μέτρων βρίσκεται κτισμένος ο ομώνυμος οικισμός. Υπάρχουν ενδείξεις της παρουσίας του στην περιοχή ήδη από τις αρχές του 14ουαιώνα ενώ από τα μέσα του 15ου αιώνα πιστοποιείται η ύπαρξή του. Η ιστορική του σχέση, καθ’ όλη την οθωμανική περίοδο, με τη Χώρα Μετσόβου, συνδέεται άμεσα με την φύλαξη του σημαντικού δερβενιού που διέσχιζε την κοιλάδα και το μπουγάζι της Μηλιάς.
Η μέριμνα για την εξυπηρέτηση των διερχομένων αφορούσε όλη την κοινότητα, γεγονός που αντανακλά την άμεση συνάφεια της διαχείρισης των χανιών της κοιλάδας με τις υποχρεώσεις που είχαν αναλάβει οι κάτοικοι ως φύλακες της διάβασης προκειμένου να χαίρουν προνομίων.
Α.Ε. Καλαμπακίου

Ιστορία

Η Αθλητική Ένωση Καλαμπακίου ιδρύθηκε το 1947. Έχοντας στεφθεί αρκετές φορές πρωταθλήτρια της ΕΠΣ Δράμας, έχει δοκιμάσει την τύχη της και στην Δ΄ Εθνική με εξίσου ανάλογα αποτελέσματα. Έχει ανακυρηχθεί πρωταθλήτρια Δ΄ Εθνικής και έπαιξε στα play-off για την άνοδό της στην Γ΄ Εθνική όχι με τόσο επιτυχία καθώς ηττήθηκε στα πέναλτι, σε ένα παιχνίδι που όλοι οι καλαμπακιώτες δεν θέλουν να θυμούνται.
Το διάστημα 2014-2017 κατάφερε να τερματίσει στην 3η θέση, χωρίς ωστόσο να διεκδικήσει τίποτα παραπάνω. Ακόμη έχει κερδίσει και άλλα σημαντικά τρόπαια. Την περίοδο 2017-2018 ανακηρύχθηκε Κυπελλούχος ΕΠΣ Δράμας και παράλληλα πρωταθλήτρια στην Α΄ Κατηγορία ΕΠΣ Δράμας με ηγέτη τον Λευτέρη Τζιβανάκη που ανακηρύχθηκε 1ος σκόρερ, προπονητή τον Φώτη Χατζηκυριάκου και Πρόεδρο στην Διοίκηση τον Κελετζή Γεώργιο. Ως εκ τούτου, κέρδισε την άνοδο στη Γ΄ Εθνική κατηγορία.

Στάδιο

Το Δημοτικό Στάδιο Καλαμπακίου είναι ένα από τα μεγαλύτερα γήπεδο του νομού. Με χωρητικότητα 600 θέσεων,το γήπεδο επίσης χρησιμοποιείται και από τους νέους που ασχολούνται με τον στίβο.

Τρέχουσα σύνθεση

Αρχηγός και πρώτος σκόρερ της ομάδας είναι ο Ελευθέριος Τζιβανάκης, μία προσωπικότητα που όλα τα παιδιά θαυμάζουν και όλοι οι μεγάλοι σέβονται. Στην ΑΕΚ αγωνίζονται επίσης και πολλοί νέοι παίκτες από το χωριό οι οποίοι δοκιμάζουν τις ικανότητες τους πρωτού φύγουν για κάποια αλλη ομάδα σε μεγαλύτερη κατηγορία.

Δομή συλλόγου

Η διοίκηση της ομάδας βρισκέται σε Καλαμπακιώτες, ικανούς ανθρώπους που την αγαπάνε και φροντίζουν να πρωταγωνιστεί κάθε χρόνο στην κατηγορία φέρνοντας παίκτες από όλη την περιοχή της Δράμας, έτοιμοι να παλέψουν όσο μπορούν γι' αυτήν.

Ακαδημία

Η Α.Ε.Καλαμπακίου διαθέτει επίσης και ισχυρά τμήματα υποδομής με περισσότερα από 50 παιδιά τα οποία προπονούνται από εξαιρετικούς προπονητές,πλήρως εκπαιδευμένους να παρέχουν  στους νέους τα απαραίτητα για το ποδόσφαιρο.
Σαρκοζίνη

Ιστορία

Η σαρκοζίνη πρωτοαπομονώθηκε και ονομάστηκε από τον Γερμσνό χημικό Τζέστους βον Λίεμπιγκ to 1847, ενώ ο Τζακόμπ Βόλχαρντ την πρωτοσυνέθεσε το 1862, ενώ εργαζόταν στο εργαστήριο του Χερμάν Κολμπέ. Πριν από αυτήν τη σύνθεση πιστευόταν από καιρό ότι ήταν προϊόν υδρόλυσης της κρεατίνης, μιας χημικής ένωσης που βρίσκεται στο εκχύλισμα του κρέατος. Κάτω απ' αυτήν την υποψία, ο Βόλχαρντ πρότεινε ότι η σαρκοζίνη ταυτοποιείται ως N-μεθυλογλυκίνη, γεγονός που όντως απέδειξε με τη σύνθεση της σαρκοζίνης από μεθαναμίνη (CH₃NH₂) και χλωραιθανικό οξύ (ClCH₂COOH).

Από αλαιθανικό οξύ

1.. Με επίδραση μεθαναμίνης:
2. Μέσω οργανομαγνησιακών ενώσεων και N-αλομεθαναμίνης (CH₃NHX) με εστεροποίηση για «προστασία» της καρβοξυλομάδας:

Αντίδραση Stracker

Με επίδραση υδροκυανίου (HCN) και μεθαναμίνης (CH₃NH₂) σε μεθανάλη (HCHO):

Από φορμυλομεθανικό οξύ

Με επίδραση μεθαναμίνης (CH₃NH₂) σε φορμυλομεθανικό οξύ (HCOCOOH) παράγεται Ν-μεθυλιμιναιθανικό οξύ (CH₃N=CHCOOH), που με υδρογόνωση δίνει σαρκοζίνη:

Από μηλονικό οξύ

Από μηλονικό οξύ με μετροπή σε N-μεθυλομοναμίδιο και αποικοδόμηση - μετάθεση Hofmann:

Από γλυκίνη

Με επίδραση μεθυλαλογονιδίου σε γλυκίνη παράγεται σαρκοζίνη.:

Άλλες αντιδράσεις αμινομάδας

1. Με επίδραση αλκυλαλογονιδίου παράγεται αλκυλομεθυλαιθανικό οξύ.:
2. Επίδραση ακυλαλογονιδίων παράγεται ακυλομεθυλαμιναιθανικό οξύ.:
Βιγιλαντία

Βιογραφία

Το όνομά της σημαίνει "εγρήγορση" και προέρχεται από το vigil, που σημαίνει "προσοχή, επαγρύπνηση". Του Ιουστινιανού Α΄ (γενν. 482) και της Βιλιλαντίας η μητέρα ήταν αδελφή του Ιουστίνου Α΄ (β. 518-527), ιδρυτή της Δυναστείας του Ιουστινιανού. Η οικογένεια καταγόταν από τη Βεδεριάνα, κοντά στη Ναϊσό (Νις στη σημερινή Σερβία) στη Dacia Mediterranea. Ο Προκόπιος, ο Θεόδωρος ο Αναγνώστης, ο Ζαχαρίας ο Ρήτωρ, ο Βίκτωρ της Τουννούνα, ο Θεοφάνης ο Ομολογητής και ο Γεώργιος Κεδρηνός θεωρούν τον Ιουστίνο Α΄ και την οικογένειά του Ιλλυριούς, ωστόσο ο Κεδρηνός δεν είναι βέβαιος. Ο Ευάγριος Σχολαστικός, ο Ιωάννης Μαλάλας, το Πασχάλιο Χρονικό, η Σούδα, ο Ιωάννης Ζωναράς και τα Πάτρια της Κωνσταντινούπολης θεωρούν αυτούς Θρακο-Ρωμαίους. Ο Προκόπιος αναφέρει ότι ο Ιουστίνος Α΄ καταγόταν από αγρότες, ενώ ο Ζωναράς είναι η μόνη πηγή που τον περιγράφει ως πρώην βουκόλο.

Η μητέρα της και η καταγωγή της

Ο Ιουστινιανός Α΄ αναφέρεται ότι γεννήθηκε στο Ταυρήσιον, κοντά στο Scupi (Σκόπια), όπου οι γονείς του φαίνεται ότι εγκαταστάθηκαν. Ο πατέρας τους ονομαζόταν Σαββάτιος· το όνομα της μητέρας τους δεν αναφέρεται. Ο Νικολό Αλαμάννι (1583-1626) δίνει το όνομά της ως "Βιγλινίζα"  και αναφέρει γι' αυτό ως πηγή τη "Vita Iustiniani" κάποιου αββά Θεοφίλου, που υποτίθεται ότι ήταν σύγχρονος του Προκοπίου. Παρά τις επαναλαμβανόμενες έρευνες αυτή η πηγή δεν βρέθηκε από κάποιο λόγιο. Ο Αλαμάννι θεωρήθηκε ως αξιόπιστη πηγή από αρκετούς μεταγενέστερους συγγραφείς, όπως ο Έντουαρντ Γκίμπον, που στο έργο του Ιστορία της Παρακμής και Πτώσης της Ρωμαϊκής Αυτοκρατορίας παραθέτει το όνομα Βιγλενίζα και άλλες λεπτομέρειες από τον Αλαμάννι. Το όνομα μοιάζει Σλαβικής προέλευσης και αργότερα δημιουργήθηκε η άποψη της Σλαβικής καταγωγής του Ιουστινιανού. Το 1883 ο Τζέιμς Μπρυς ανακάλυψε μία Vita Iustiniani στο παλάτσο Μπαρμπερίνι. Ανάγεται στον 17ο αι. και περιέχει αυτά που αναφέρει ο Αλαμάννι. Ο Μπρυς θεωρεί το χειρόγραφο αυτό ως την πηγή του Αλαμάννι, αλλά η γνησιότητά του είναι αμφίβολη: ο Κονσταντίν Γιοζέφ Γιρεσέκ το θεωρεί έργο του Ιβάν Τόμκο Μάρναβιτς (1579-1639) αρχιδιακόνου του Άγκραμ (Ζάγκρεμπ). Ο Μάρναβιτς ήταν μεταφραστής μεσαιωνικών κειμένων, ιδιαίτερα αγιογραφιών. Το Βιγλενίζα είναι απλά μετάφραση του Βιγιλαντία στα Σλαβικά, ακολουθώντας την άποψη ότι μητέρα και κόρη είχαν το ίδιο όνομα.
Πολυάριθμοι ιστορικοί την αναφέρουν ως αδελφή του Ιουστινιανού· μόνο ο Βίκτωρ της Τούννουνα την αναφέρει ως σύζυγο του Δουλκίδιου/Δουλκίσσιμου.

Ο γιος της γίνεται Αυτοκράτορας

Η Βιγιλαντία είναι μία από τις μορφές του ποιήματος "In laudem Justini minoris" του Κορίππου, που γράφτηκε με την ευκαιρία της διαδοχής του Ιουστίνου Β΄· αλλά αυτό είναι ένα εγκώμιο παρά χρονικό. Η Βιγιλαντία και η Σοφία (σύζυγος του Ιουστίνου Β΄) καλούνται "divae" (θεές) και πηγές έμπνευσης του ποιητή και μάλλον παρήγγειλαν το ποίημα.
Ντιέγο Μαρίν Αγιλέρα

Ιπτάμενη μηχανή

Ο Μαρίν εμπνεύστηκε από τους αετούς που παρατηρούσε ενώ φρόντιζε τα ζώα και τα χωράφια του: ήθελε να κατασκευάσει μια ιπτάμενη μηχανή. Για έξι χρόνια εργάστηκε σε μια από τις εφευρέσεις του. Η μηχανή κατασκευάστηκε από ξύλο, μέταλλο, ύφασμα και φτερά. Συνέλεξε φτερά από αετούς και γύπες τοποθετώντας ειδικές παγίδες στις οποίες είχε εναποθέσει σάπιο κρέας για να προσελκύσει τα πουλιά αυτά.
Ο Μαρίν έκανε υπολογισμούς σχετικά με το βάρος, τον όγκο, το μέγεθος και τις διαστάσεις των φτερών, καθώς και το βάρος των σωμάτων αυτών των πουλιών. Επίσης μελέτησε προσεκτικά την κίνηση των πτερύγων και της ουράς τους και κατασκεύασε, με την βοήθεια ενός σιδηρουργού της περιοχής, του Χοακίν Μπαρμπέρο, ένα ζευγάρι σφυρήλατων μεταλλικών αρθρώσεων που κινούναν όπως περίπου ένας ανεμιστήρας. Επίσης κατασκεύασε αναβολείς για τα πόδια του και στρόφαλα χεριών με τα οποία έλεγχε την διεύθυνση της μηχανής.

Απόπειρα πτήσης

Τη νύχτα της 15ης Μαΐου 1793, μαζί με τον σιδηρουργό Μπαρμπέρο και μια από τις αδελφές του, ο Μαρίν τοποθέτησε το ανεμόπτερο του στο ψηλότερο σημείο του κάστρου της Κορούνια ντελ Κόντε. Υπό το φως της πανσελήνου, ανέφερε (χονδρικά): «Πηγαίνω στο Μπούργκο ντε Όσμα, και από εκεί στη Σόρια, και θα επιστρέψω σε λίγες μέρες».
Χτυπώντας τα φτερά του ανεμόπτερου, έφτασε σε ύψος «έξι ή επτά βαράς» (περίπου 5 ή 6 μέτρα) και σύμφωνα με τους συνοδούς τους, πέταξε για «431 βαράς», ή περίπου 274 μέτρα (300 γιάρδες) με 457 μέτρα (500 γιάρδες). Το Αμερικανικό Ινστιτούτο Αεροναυτικής και Αστροναυτικής αναφέρει πως πέταξε για «περίπου 360 μέτρα». Ο Μαρίν κατάφερε να διασχίσει τον ποταμό Αραντίγια και να φτάσει στην περιοχή που ήταν γνωστή ως Χέρας, όπου κατέπεσε στο έδαφος όταν μια από τις μεταλλικές αρθρώσεις έσπασε. Φοβούμενοι τα χειρότερα, οι συνοδοί του έτρεξαν στο σημείο. Ο Μαρίν είχε μόνο γρατσουνιές και μώλωπες, αλλά ήταν θυμωμένος με τον σιδηρουργό επειδή απέτυχε να συγκολλήσει σωστά την άρθρωση.

Θάνατος και κληρονομιά

Ο Μαρίν αντιμετώπισε και άλλες κακοτυχίες. Οι κάτοικοι της πόλης θεωρώντας τον φρενοβλαβή, αιρετικό ή απατεώνα, έκαψαν την «δαιμονική» μηχανή του. Ο Μαρίν έχασε την ελπίδα του, και νιώθοντας απογοητευμένος και βαθιά κατατεθλιμμένος, δεν πέταξε ποτέ ξανά. Πέθανε σε ηλικία 42 ετών στην γενέτειρα του, έξι χρόνια μετά την απόπειρα του να πετάξει. Ο Μαρίν δεν άφησε αποδεικτικά έγγραφα σχετικά με τις εφευρέσεις του και τάφηκε στην εκκλησία της πόλης.
Στην Ισπανία αποκαλείται ως ο «πατέρας της αεροπορίας», και έτσι η Πολεμική Αεροπορία αφιέρωσε ένα μνημείο σε αυτόν το οποίο βρίσκεται δίπλα από το κάστρο από όπου απογειώθηκε.
Το Αμερικανικό Ινστιτούτο Αεροναυτικής και Αστροναυτικής γράφει για τον Μαρίν: «Είναι απίθανο να υπολογίσουμε πόσο αληθινή είναι η ιστορία του Μαρίν, αλλά φαίνεται πως κατάφερε να πραγματοποιήσει πτήση με ανεμόπτερο, επιβιώνοντας μετά από κατασκευαστική αποτυχία και πτώση στο έδαφος. Ο Μαρίν, ο οποίος δεν είχε κανενός είδους επίσημη επιστημονική κατάρτιση, ήταν προικισμένος με εξειδικευμένη τεχνική ευφυία και αποτελεί καλό παράδειγμα της αγήραστης ανθρώπινης φιλοδοξίας σχετικά με το πέταγμα».
Ιωακείμ Β΄ Έκτωρ του Βρανδεμβούργου

Βιογραφία

Ήταν ο πρωτότοκος γιος του Ιωακείμ Α΄ Νέστορα εκλέκτορα του Βρανδεμβούργου και της Ελισάβετ των Όλντενμπουρκ, κόρης του Ιωάννη τη Δανίας.
Το 1571 απεβίωσε στο ανάκτορο Κέπενικ σε ηλικία 66 ετών και τον διαδέχθηκε ο πρωτότοκος γιος του Ιωάννης-Γεώργιος.
Κύπελλο Κύπρου ποδοσφαίρου ανδρών 1984-85

Σύστημα διεξαγωγής

Στο κύπελλο Κύπρου 1984-85 συμμετείχαν οι 14 ομάδες του πρωταθλήματος Α΄ κατηγορίας 1984-85, οι 14 ομάδες του πρωταθλήματος Β΄ κατηγορίας 1984-85 και οι 16 ομάδες του πρωταθλήματος Γ΄ κατηγορίας 1984-85.
Διεξήχθη σε 6 γύρους. Διεξήχθη με το σύστημα νοκ-άουτ. Στον προκριματικό γύρο έγιναν μονοί αγώνες στην έδρα της ομάδας που είχε κληρωθεί ως γηπεδούχος. Στον επόμενο γύρο προκρινόταν η ομάδα που πετύχαινε τα περισσότερα τέρματα. Σε περίπτωση που ένας αγώνας έληγε ισόπαλος, ακολουθούσε παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, γινόταν επαναληπτικός αγώνας στην έδρα της φιλοξενούμενης ομάδας. Αν το αποτέλεσμα ήταν ισόπαλο, ακολουθούσε παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, ακολουθούσε εκτέλεση πέναλτι.
Στους 4 επόμενους γύρους έγιναν διπλοί αγώνες με κάθε ομάδα να αγωνίζεται στην έδρα της και στην έδρα του αντιπάλου. Προκρινόταν η ομάδα που πετύχαινε τον μεγαλύτερο αριθμό τερμάτων και στους δύο αγώνες. Σε περίπτωση όπου και στους δύο αγώνες και οι δύο ομάδες σημείωσαν τον ίδιο αριθμό τερμάτων το κάθε τέρμα που εσημειώθη εκτός έδρας λογιζόταν διπλό. Η ομάδα που με βάση το σύστημα αυτό, έχει τα περισσότερα τέρματα προκρινόταν στον επόμενο γύρο. Στην περίπτωση που και οι δύο ομάδες είχαν επιτύχει τον ίδιο αριθμό τερμάτων στην έδρα τους ή εκτός έδρας, δινόταν παράταση ευθύς μετά το τέλος του δεύτερου αγώνα. Αν κατά τη διάρκεια της παράτασης και οι δύο ομάδες επιτύγχαναν τον ίδιο αριθμό τερμάτων τα τέρματα που εσημειώθησαν εκτός έδρας λογίζονταν διπλά (δηλαδή προκρινόταν η φιλοξενούμενη ομάδα). Στην περίπτωση που κατά τη διάρκεια της παράτασης δεν σημειώνονταν τέρματα, η πρόκριση καθοριζόταν με την εκτέλεση πέναλτι. 
Ο τελικός ήταν μονός και διεξήχθη σε ουδέτερη έδρα.
Η κυπελλούχος ομάδα είχε το δικαίωμα συμμετοχής στο Κύπελλο Κυπελλούχων Ευρώπης ποδοσφαίρου 1985-86.
Τζακ Μπρίσκο

Εταιρείες και Καταξίωση

Αγωνίστηκε για δύο δεκαετίες ακριβώς, από το 1965 που έκανε ντεμπούτο στον χώρο, ως το 1985. Δούλεψε για αρκετές εταιρείες, όπως το National Wrestling Alliance (NWA). Ο Μπρίσκο θεωρείται ένας από τους καλύτερους παλαιστές της εποχής του. Το 2005, ο Ντον Λέο Τζόναθαν, ένας ειδικός του σπορ, τον αποκάλεσε ως "ίσως τον καλύτερο πρωταθλητή του 20ου αιώνα".

Διακρίσεις

Στα τέλη της δεκαετίας του 1970, τα αδέρφια Μπρίσκο ανακάλυψαν τον Χαλκ Χόγκαν, που μετέπειτα έγινε ένας θρύλος της πάλης. Στο NWA, έγινε δύο φορές Παγκόσμιος Πρωταθλητής Βαρέων Βαρών και πολλές φορές Πρωταθλητής Ομάδων μαζί με τον αδερφό του Τζέραλντ Μπρίσκο. Το 2008, μαζί με τον αδερφό του, εισήχθησαν στο WWE Hall of Fame.
Νίκος Ίκαρης

Βιογραφία

Γεννήθηκε το 1915 στο Χρυσόστομο Ικαρίας. Έλαβε μέρος στον Ελληνοϊταλικό πόλεμο του 1940-41 και στην συνέχεια στην Εθνική Αντίσταση όπου συνελήφθη και φυλακίστηκε.
το 1952 πραγματοποίησε τις σπουδές του στην Ανωτάτη Σχολή Καλών Τεχνών και συνέχισε μετεκπαίδευση στις εικαστικές σπουδές στο Παρίσι. 
Εργάστηκε στην Ελλάδα και το εξωτερικό όπως Γερμανία και Ηνωμένες Πολιτείες. 
Δίδαξε στο Κingsborough του Πανεπιστημίου της Νέας Υόρκης όπου και έζησε το μεγαλύτερο μέρος της ζωής του. Απεβίωσε Στις Ηνωμένες Πολιτείες στις 25 Δεκεμβρίου 1994.

Διακρίσεις

Αντιπροσώπευσε την Ελλάδα σε διεθνείς διοργανώσεις, Μπιενάλε Βενετίας 1956, Μπιενάλε Παρισίων 1957, Διεθνή Παναθήναια 1965 κ.ά. και έτυχε πολλών τιμητικών διακρίσεων.

Έργα του

Βρίσκονται σε Μουσεία ανά τον κόσμο όπως το Μπόχουμ στη Γερμανία, στην Εθνική Πινακοθήκη της Αθήνας, στην Χάιφα του Ισραήλ αλλά και σε ιδιωτικές συλλογές. 
Επίσης κοσμούν διάφορες πόλεις της Ελλάδα και ανά τον κόσμο όπως Άγιος Κήρυκος Ικαρίας, Πυθαγόρειο Σάμου, Βόλος, Κως, Νέα Υόρκη, Βοστόνη, Βιέννη, Ρουρ Γερμανίας κ.ά.
Εκτός από τα εικαστικά του έργα, ο Ίκαρης άφησε και γραπτά κείμενα, κυρίως ποίηση και δοκίμια.
Έρευνα κατ' οίκον

Έρευνα κατ'οίκον κατά τη διάρκεια της ημέρας

Σύμφωνα με τον Κώδικα Ποινικής Δικονομίας κατ'οίκον έρευνα διενεργείται μόνο στις περιπτώσεις που πιθανολογείται βάσιμα ότι τελείται έγκλημα ή πρόκειται να συλληφθεί άτομο που βρίσκεται μέσα και διώκεται νόμιμα ή αν η έρευνα αποσκοπεί στη βεβαίωση ή διακρίβωση εγκλήματος με τον εντοπισμό ή την ανεύρεση αντικειμένων που σχετίζονται με αυτό.

Νυχτερινή έρευνα κατ'οίκον

Η νυκτερινή έρευνα σε κατοικία επιτρέπεται μόνο εάν συντρέχει ένας από τους πιο κάτω λόγους: α) αν πρόκειται να συλληφθεί πρόσωπο που διώκεται νόμιμα˙ β) αν κάποιος συλλαμβάνεται επ' αυτοφώρω να διαπράττει μέσα στην κατοικία κακούργημα ή πλημμέλημα˙ γ) αν γίνεται συγκέντρωση σε κατοικία όπου παίζονται κατ' επάγγελμα τυχερά παιγνίδια ή η κατοικία χρησιμοποιείται ως τόπος κατ' επάγγελμα ακολασίας˙ δ) αν πρόκειται για χώρους που είναι σε όλους προσιτοί τη νύκτα. Η διάρκεια της νύκτας ορίζεται: από τις 8 το βράδυ έως τις 6 το πρωί για το διάστημα από την 1η Οκτωβρίου έως τις 31 Μαρτίου, και από τις 9 το βράδυ έως τις 5 το πρωί για το διάστημα από την 1η Απριλίου έως τις 30 Σεπτεμβρίου.

Τρόπος διεξαγωγής της κατ'οίκον έρευνας

Η κατ'οίκον έρευνα πραγματοποιείται από αστυνομικά όργανα ή υπαλλήλους επιφορτισμένους με αστυνομικά-ανακριτικά καθήκοντα (όπως υπαλλήλους της ΥΠΕΕ [πρώην ΣΔΟΕ], της λιμενικής αστυνομίας, τελωνειακές αρχές κ.λ.π.). Όπως προαναφέρθηκε, σύμφωνα με το άρθρο 9 του Συντάγματος, κατά την έρευνα πρέπει να παρευρίσκεται δικαστικός λειτουργός, δηλαδή εισαγγελέας, ή ανακριτής, ή ειρηνοδίκης ή πταισματοδίκης ειδάλλως η έρευνα είναι άκυρη και όσοι την ενεργούν υπέχουν ποινικές ευθύνες και υποχρέωση αποζημίωσης . Εάν η πόρτα του προς έρευνα σπιτιού βρεθεί κλειστή και ο ένοικος αρνείται να την ανοίξει, όποιος διενεργεί την έρευνα μπορεί να την παραβιάσει. Για κάθε έρευνα κατ'οίκον συντάσσεται έκθεση κατ'οίκον έρευνας, και αντίγραφο της έκθεσης μπορεί να δοθεί και στον ένοικο της κατοικίας όπου έγινε αυτή με προφορική αίτησή του. Όπως ορίζει το άρθρο 256 του Κώδικα Ποινικής Δικονομίας, στις έρευνες των κατοικιών πρέπει να αποφεύγεται με επιμέλεια κάθε περιττή δημοσιότητα και κάθε ενόχληση των ενοίκων που δεν είναι απόλυτα αναγκαία, πρέπει επίσης να καταβάλλεται μέριμνα για τη διαφύλαξη της υπόληψης και των ατομικών μυστικών που δεν έχουν σχέση με την πράξη της κατηγορίας, καθώς και να διεξάγεται η ενέργεια με κάθε ευπρέπεια και κοσμιότητα. Όποιος διεξάγει την έρευνα πρέπει να προσκαλεί τον ένοικο των διαμερισμάτων που θα ενεργηθούν να παρευρίσκεται κατά τη διεξαγωγή της. Σε περίπτωση απουσίας του, προσκαλείται να παρευρεθεί ένας γείτονας.